A Székesfehérvári Katasztrófavédelmi Kirendeltség Lakossági tájékoztatása

**„Kezdődik a fűtési szezon”**

**Az idei évben a fűtési szezon megkezdésével összefüggésben országosan több eseményhez is riasztották a katasztrófavédelem tűzoltó egységeit.** Ilyen esetekhez pl.: tetőtűz, kazánrobbanás, pince- kazánház füsttel telítődött, személy CO- füstmérgezést szenvedett- elhalálozott, melléképület- kazánház teljes terjedelmében égett. **A hasonló esetek megelőzése céljából készítettük ezt a rövid megelőző tájékoztatót.**

**A kémény potenciális veszélyforrás.** A rendszeres ellenőrzéssel megelőzhetők a lehetséges veszélyhelyzetek, a kéménytűz és a szénmonoxid-szivárgás okozta mérgezés. Az élet- és preventív tűzvédelem érdekében a lakosság legfontosabb tennivalója, hogy tegye lehetővé a kéményseprő szakemberek ingatlanba való bejutását, a kémény ellenőrzését.

**A *kémények rendszeres tisztíttatása nagyon fontos,*** hiszen a lerakódott korom begyulladhat vagy eltömítheti a füstcsatornákat. A statisztikák szerint sok esetben a kitakarítatlan, szerkezetileg leromlott kémények okozzák a kéménytüzeket CO gáz visszaáramlást. ***Ne próbáljuk házilag magunk, vagy szakember nélkül javítani a kéményt, gázkészüléket****,* mert ahhoz speciális szerszám, alkatrész, kellő szakismeret szükséges.

Az elektromos fűtőberendezések üzemeltetése nagy energia felvétellel jár, aki ilyenre vált annak érdemes a lakás villamos hálózatát felülvizsgáltatni.

 A kályhák- kandallók elé helyezzünk nem éghető anyagú tálcát és ellenőrizzük a füstcsövek rögzítettségét, a hősugárzók környezetéből a gyúlékony éghető anyagokat távolítsuk el! ***Begyújtáshoz soha ne használjunk alacsony lobbanáspontú égésgyorsító folyadékot!***

Kisgyermeket üzemelő kályhával, hősugárzó fűtőtesttel ne hagyjunk egyedül a helyiségben!

Amennyiben a legutolsó fűtés óta a lakásban átalakítás történt (homlokzati szigetelés, légtércsökkentéssel járó helyiség leválasztás, nyílászáró csere, elszívó berendezés üzembe helyezése, szakemberrel vizsgáltassuk meg a biztonságos szintű légcsere meglétét.

A **szénmonoxid (CO)** éghető anyagok (pl. fa, gáz, stb.) tökéletlen égése során keletkezhet. Színtelen, szagtalan, mérgező gáz, belégzése során a belélegzett mennyiségtől függően különböző tünetek jelentkezhetnek: enyhe fejfájás, émelygés, hányinger; lüktető fejfájás, álmosság, elmezavar, erős szívverés; eszméletvesztés, görcs, légszomj, halál.***A szénmonoxid érzékelő*** ***elhelyezésének nagy jelentősége van.*** Az érzékelőt a padlótól, ajtótól, ablaktól, CO forrástól legalább 1,5 méterre kell szerelni. Nyílt égésterű kazánjainknak „konkurenciái” lehetnek a különféle gépi szellőző berendezések. Ilyen szerkezetek a konyhai szagelszívók, a fürdőszobai páraelszívók, a kandallók, a klímaberendezések, vagy akár a szárítóberendezés, hiszen ha a helységből nem jut levegőhöz és az ablaksincs nyitva, akkor a kémény lesz a légutánpótlás egyetlen forrása. Amennyiben a legutolsó fűtés óta a lakásban átalakítás történt (homlokzati szigetelés, légtércsökkentéssel járó helyiség leválasztás, nyílászáró csere, elszívó berendezés üzembe helyezése, szakemberrel vizsgáltassuk meg a biztonságos szintű légcsere meglétét!

***Összefoglalva, az élet és vagyonbiztonságunk megőrzésének érdekében rendszeresen ellenőriztetni kell szakemberrel a lakásban lévő tüzelő- és fűtőberendezéseket, kéményeket, égéstermék elvezetőket! Rendszeresen szellőztetni kell a lakást, illetve szellőztetőnyílásokat kell kiépíteni szükség esetén, az oxigén beáramlás biztosításra!***

Ha Ön tüzet észlel, tüzet lát haladéktalanul hívjon segítséget a 112 ingyenes központi segélyhívó telefonszámon! **Vigyázzunk Egymásra!**